ཡང་འགའ་ཞིག་གིས།བསླབ་པ་འབུལ་ཡུལ་དེར་རྟེན་བྱིན་ཅན་དང་།ཡང་ན་སྔར་སྡོམ་པ་ཞུ་ཡུལ་གྱི་མཁན་སློབ་ལྟ་བུ་ཞིག་དགོས་སྣང་ཤར་གྱི་ཡོད།དེ་ནི་ཡང་དག་པ་མ་རེད།ཕ་རོལ་པོ་དང་སྐད་ཆ་གོ་བརྡ་ཕྲོད་རྒྱུར་དཀའ་ངལ་མེད་པ་ཞིག་དགོས།དུད་འགྲོ་དང་མི་མ་ཡིན་ལྟ་བུ་མ་ཡིན་པ་ཞིག་དང་།སེམས་རྣལ་དུ་གནས་པ་ཞིག་ཡིན་དགོས་ལ་བསླབ་པ་འབུལ་མཁན་གྱིས་རང་གི་སྡོམ་པ་སྲུང་སེམས་དང་འགལ་ཟླར་གྱུར་པའི་བསམ་བློ་དངོས་སུ་སྐྱེས་ཤིང་།གཞན་དེར་ཁ་གསལ་པོས་ར་སྤྲོད་བྱས་པ་ན་སྡོམ་པ་ཕུལ་བའི་དངོས་གཞི་རྫོགས་པ་ཡིན།བསླབ་པ་འབུལ་ཡུལ་ལ་ཕོ་མོའི་ཁྱད་པར་དང་།ཆོས་ལུགས་དད་མོས་ཀྱི་ཁྱད་པར་མེད།སྡོམ་པ་འབུལ་ཡུལ་འབུལ་མཁན་གཉིས་ཀ་ཕན་ཚུན་གོ་བརྡ་འཕྲོད་ཐུབ་མཁན་ཞིག་ཡིན་དགོས།འདིའི་སྐོར་ལ་མང་པོ་ཞིག་གོ་ནོར་ཐེབས་ཀྱི་ཡོད།ངའི་བླ་མ་མཁན་པོ་ཆོས་ཁྱབ་རིན་པོ་ཆེས།རིག་གསར་སྐབས་སུ་སྡོམ་པ་སྲུང་རྒྱུའི་འགལ་རྐྱེན་འཕྲད་མཁན་གྱི་དགེ་ཚུལ་སློང་རིགས་གཅིག་གིས་རྟེན་གསུམ་དང་།ཐ་ན་ཁྱི་དང་བྱི་མི་སོགས་ཀྱི་ཐད་དུ་སྡོམ་པ་ཕུལ་བ་བྱུང་ཡོད་མོད།དེས་སྡོམ་པ་ཕུལ་བའི་གོ་མི་ཆོད་ཅེས་ནན་བརྗོད་གནང་གིན་ཡོད།བསྟན་པའི་མར་ཞབས་འདི་འདྲ་ཞིག་ཏུའང་།ཁྱིམ་པ་དག་གི་ནང་ན་ཡང་འདུལ་བ་དང་འབྲེལ་བའི་ལག་ལེན་ཞིབ་ཚགས་ཀྱི་ཐད་ལ་སེམས་ཁུལ་བྱེད་མཁན་ཡོད་པ་ནི་དགའ་འོས་པ་ཞིག་རེད།དེས་མ་མཐའ་ཡང་།འདུལ་བའི་ཆོ་ག་དང་སློབ་གསོ་འཇིག་རྟེན་འདིར་ད་དུང་གནས་བཞིན་ཡོད་པ་མཚོན་གྱི་ཡོད།འོན་ཀྱང་།རབ་ཏུ་བྱུང་བའི་བསླབ་པ་དང་འབྲེལ་བའི་དཔྱད་བརྗོད་དང་ཐག་གཅོད་རིགས་དེ་ཚོར་གང་ཐུབ་ཐུབ་ཀྱིས་དགེ་འདུན་པ་དང་སྡེ་སྣོད་འཛིན་པ་དག་གིས་དཔྱད་ཞིབ་གནང་འོས་ཤིང་།ཁྱིམ་པ་དག་གིས་འདིའི་སྐོར་གླེང་བ་ནི་ཅུང་ཟད་ཉེན་ཁ་ཅན་ཞིག་རེད།